זאב דגני

זאב דגני (נולד ב-1948) הוא איש חינוך ישראלי. ממקימי החוג לחינוך במכללת תל-חי ומנהל הגימנסיה העברית "הרצליה" בתל אביב.

== ביוגרפיה ==
זאב דגני נולד באוקראינה (בעיר לבוב) בברית המועצות לשעבר, בן להורים ניצולי השואה, שעלו לישראל כשהיה בן 10.<ref name=":0"></ref> המשפחה גרה תחילה בקיבוץ, ואז עברה ללוד.<ref name=":2"></ref>

בגיל 13 הוא חזר בתשובה ולמד כשנה בכפר חב"ד אך נזרק מהלימודים שם מאחר שהחל להטיל ספק בתורה. בתיכון למד בבית הספר הריאלי בחיפה. לפני גיוסו לצה"ל שימש כראש שבט "הצופים" בלוד. לאחר שירותו הסדיר, למד לתואר ראשון בפילוסופיה ואנגלית באוניברסיטת תל אביב, והמשיך לתארים מתקדמים באוניברסיטה העברית בירושלים.<ref name=":0" />

בהמשך ניהל את בית אלישבע בירושלים. לאחר מכן שימש כשליח הג'וינט באיטליה. ובשנים 1989–1995 ניהל את תיכון עירוני ד'.<ref name=":1"></ref> בשנים 1996–2000 הקים וניהל את החוגים לחינוך וללימודי שלום במכללת תל חי. בשנים 2000–2006 היה ראש התכנית למנהיגות צעירה בפריפריה במכון מנדל למנהיגות.<ref name=":1" /> בשנת 2007 ניהל יחד עם ד"ר ת'אבת אבו ראס את יוזמת "אופק חדש" – יוזמה ערבית-יהודית לפיתוח מודלים להתמודדות עם סכסוכים ולבניית חברה משותפת, והשתתף בצוות מומחים בנושא הכללה חברתית בחטיבה למדיניות חברתית ופיתוח במחלקה לעניינים כלכליים וחברתיים של האו"ם. ביולי 2008 מונה למנהל הגימנסיה העברית "הרצליה" בתל אביב.<ref name=":1" />

במהלך השנים עוררו אמירות והחלטות שלו סערות ציבוריות. בשנת 2010 סירב להשתתף בתוכנית משותפת של משרד החינוך וצה"ל במסגרתה נפגשים קצינים עם מורי בתי הספר, על מנת שצוותי ההוראה יפעלו בהמשך לעידוד בני הנוער להתגייס ולשרת שירות קרבי בצה"ל.<ref></ref><ref></ref> דגני הוא מהמתנגדים למסעות בני נוער לפולין.<ref name=":2" /> ב-2012 האשים את הכיבוש בהתפרעות תלמידי הגימנסיה בהצגה על השואה. בשנת 2016 זומן לשימוע במשרד החינוך לאחר שאישר הרצאה של ארגון "שוברים שתיקה" בפני תלמידי בית הספר.<ref></ref> ב-2019 הוביל מחאה בשיתוף המורים והתלמידים נגד גירוש ילדי מהגרים ופליטים.<ref></ref> ב-2020 תקף את המדיניות הציבורית ביחס לקורונה, והודיע שלא ישמור על מתווה התו הסגול בגימנסיה.<ref></ref> בהמשך אותה שנה, הודיע על הקמת 'בנק קריפטו' בגימנסיה, שנסגר זמן קצר לאחר [https://www.globes.co.il/news/article.aspx?did=1001392802 מכן]. ב-2021 התלוננו תלמידות שנאנסו על ידי תלמיד אחר בבית הספר; דגני האשים את הנהלת בית הספר ממנו עבר הנער שהסתירו מידע אודותיו. בינואר 2023 הודיע על הקמת ישיבת הסדר חילונית שתהיה מקבילה למסלול הקיים לחיילים דתיים (יוזמה שלא יצאה לפועל) והביע תמיכה במחאה נגד הרפורמה המשפטית.<ref></ref> בספטמבר 2023 התפטר מתפקידו לאחר שבלחץ משרד החינוך ביטל הוועד המנהל של בית הספר אירוע שבו תלמידים ובוגרי תיכונים תכננו להציג מכתב המודיע על סרבנותם לשרת בצה"ל לנוכח הרפורמה המשפטית. כעבור כמה ימים חזר בו מהתפטרותו, וביקש שיאפשרו לו להישאר בתפקיד.

דגני הוא חבר בחבר הנאמנים של המכללה האקדמית בית ברל. ושל החממה האקולוגית בעין שמר,<ref></ref> שהוקמה בשנת 1977 על ידי אביטל גבע, וזכתה בשנת 2023 באות הנשיא להתנדבות.<ref></ref> בעקבות היכרותו עם גבע, יזם דגני בשנת 2013 את פרויקט גידול האצות בגימנסיה, במסגרתו גידלו התלמידים על גג בית הספר אצות ספירולינה המכילות כ-70% חלבון,<ref></ref><ref></ref> והעבירו את הידע והניסיון שלהם לעמיתיהם בבתי ספר בקהילות מוחלשות בעולם המתפתח: באתיופיה, בדרום אפריקה, ברואנדה, בקונגו, באוגנדה ובקניה.<ref></ref><ref></ref><ref></ref> ב-2023 הסתיים הפרויקט בבית הספר.<ref></ref>

דגני נשוי לחיה ואב לשניים. ב-1979 היו דגני, אשתו ואחיו הצעיר יעקב מעורבים בתאונת דרכים שבה נהרג האח, שנהג במכונית.<ref></ref>

== קישורים חיצוניים ==
* 
* 
* 
* [https://no.player.fm/series/l-mvkr-lgmvl/prq-9-shykhh-m-dr-zb-dgny לא מוכר לגמול: שיחה עם זאב דגני], פודקאסט
* אמירה לם, "נזיפה מהמנהל", ידיעות אחרונות, 7 יולי 2010

== הערות שוליים ==

קטגוריה:מנהלי גימנסיה הרצליה
קטגוריה:אנשי חינוך ישראלים
קטגוריה:עולים בשנות ה-1960
קטגוריה:ישראלים ילידי ברית המועצות
קטגוריה:ישראלים שנולדו ב-1948